Jens Peter Vernersen (S), 2008-11-13:
Jeg vil gerne have lov at takke for, at den her forespørgsel er blevet rejst, for jeg synes, det er et væsentligt emne med baggrund i de udmeldinger, der er kommet fra sundhedsministeren.
Inden jeg sådan begynder på den tale, jeg har forberedt, vil jeg sige, at man godt kan undre sig over, hvor lidt regeringspartiernes ordførere ved om fremtiden i forhold til regeringens beslutninger.
Det kan man godt undre sig meget over.
Der er jo dog trods alt da den tradition, at regeringspartiernes ordførere ugentligt holder møde med ministeren, og jeg må da forudsætte, at man dér diskuterer, hvad der er regeringens politik, for det er da sådan i et parlament, at regeringen ingenting kan få igennem, hvis regeringspartierne og støttepartierne ikke bakker op om forslagene.
Så der må da formentlig ske en ganske nøje koordination.
Forespørgslen er som sagt rejst med baggrund i de udtalelser, der er kommet fra sundhedsministeren om, at det er ligegyldigt, om privathospitalerne udgør 2 pct., 10 pct., 20 pct. eller 50 pct.
Udgangspunktet for Socialdemokraterne er, at befolkningen skal have fri og lige adgang til behandling på vore hospitaler.
Den frie og lige adgang forudsætter altså, at privathospitaler og offentlige hospitaler får samme betaling for en udført behandling, og det er ikke tilfældet i dag.
Det troede jeg egentlig var en viden, vi var fælles om.
Det er jo derfor, at privathospitalerne har mulighed for at dræne de offentlige hospitaler for gode nøglemedarbejdere til skade for langt, langt de fleste patienter, der skal behandles på et offentligt hospital.
Det har været en bevidst politik fra regeringens side - fra Venstre og Konservative - og fra Dansk Folkepartis side de seneste 7 år.
Når vi her den 11. november 2008 i TV-avisen så og hørte Dansk Folkepartis ordfører beklage sig over, at privathospitaler overtager fedmeoperationerne,
er det - og det bliver jeg nødt til at sige - det rene hykleri.
Dansk Folkeparti har sammen med regeringen aftalt de vilkår, der gælder for betaling af forskellige behandlinger, også for fedmeoperationer.
Det er en del af det frie sygehusvalg.
Det skal man ikke løbe fra.
Da jeg hørte disse udsagn, fik det mig til at tænke på, hvad der skete, da vi havde diskussionerne om kødskandalerne, hvor Dansk Folkeparti også løb fra, at de havde været med i finanslovforhandlingerne over flere år.
På privathospitalerne er overprisen mindst 20 pct., og på disse fedmeoperationer er den 50 pct.
Det betyder, at et privathospital, hver gang man opererer en patient, får 28.000 kr. ekstra for behandlingen.
Det er uacceptabelt.
Det har ministeren erkendt i et svar den 17. juni 2008 til Folketingets Sundhedsudvalg, men ministeren har intet foretaget sig.
Ministeren har siddet på sine hænder.
Det er regionerne, der skal betale, og derfor mangler de pengene, og konsekvensen er, at privathospitalerne kan købe medarbejderne hos de offentlige hospitaler, og så mangler de dér.
Det så vi ganske illustrative forklaringer på her forleden - så mangler man medarbejderne på de offentlige hospitaler.
Det er konsekvensen af det, regeringen har besluttet sammen med Dansk Folkeparti.
Derfor skal man ikke føre folk bag lyset og sige, at det er noget andet.
Jeg har sagt, at når vi ser på, hvordan det er gået med ventetiderne, kan vi se, at regeringens politik har spillet fallit på det her område.
Det er fuldstændig rigtigt, som det står i vores forslag til vedtagelse, at ventetiden i oktober 2004 var på 20,7 uger; det var den også i oktober 2007, altså før konflikten, og nu er den på 25,5 uger.
Det betyder, at i hvert fald 95 pct. af befolkningen altså skal vente ½ år på at blive behandlet på et offentligt hospital.
Det er konsekvensen af regeringens sundhedspolitik.
Det synes vi ikke er godt nok.
Det bliver de ikke med de sølle 100 mio. kr., som regeringen har aftalt med Dansk Folkeparti.
De kan allerhøjst klare mindre end 10 pct. af det, der er brug for.
Derudover har vi sagt, at vi vil øge kvaliteten med et tilsvarende beløb.
Socialdemokratiet støtter som sagt det forslag til vedtagelse, der blev læst op af hr. Per Clausen.
Det er vi sammen med de øvrige partier fuldstændig enige i.